钦定古今图书集成/明伦汇编/家范典/第054卷 > 《陶九嫂》杨奂
## 钦定古今图书集成/明伦汇编/家范典/第054卷 > 《陶九嫂》杨奂

述蕲春刘益甫所言，以为“强暴不道” 者之戒。

“勿轻钗与笄，勿贱裙与襦。柘皋一女子，健胜百丈夫。
家住庐州东，库藏饶金珠。天阴夜抹漆，暴客萌觊觎。
胠箧不足较，父兄罹刳屠。女年十五六，以色竟见驱。
捕捉星火急，亡命洞庭湖。既为陶家妇，九嫂从渠呼。
寝息风浪中，四邻唯菰蒲。琴瑟未免合，积久产二雏。
春秋祭享绝，对面佯悲吁。向来郎鬓黑，漂泊生白须。
身后乏寸土，奈我子母孤。干戈又换世，幸在昔廛区。
何当决归计，卒岁容相娱。”闻语略不疑，意谓痴且愚。
锐然弃轻舟，携抱登长涂。青毡复旧物，水陆多膏腴。
女儿拜夫前，灵贶焉可诬。儿初有秘祝，欲答神明扶。
绐郎俟西祠，径往公府趋。画地诉首尾，曾不遗锱铢。
官长怒咆哮，俄顷就执俘。械杻满虮“虱，就戮临街衢。
使女坐其旁，笑颊如施朱。自推二贼雏，上请加锧𫓧。
官曰产尔腹，颇亦怜呱呱。女曰此贼种，不可谓不辜。
环观交感泣，猛烈今古无。兹事鬼神畏，失机或斯须，
甘露若训注，反遭毒手图，政类窦桂娘。儿同心实殊，
隐忍寂寞滨，岂甘盗贼污，白玉投青泥，至宝终莫渝。
此仇若不雪，何以见”乌乌。一息传万口，南北通燕吴。
夫愿女为妇，妇愿女为姑。绿林肝胆寒，低头羞穿窬。
佳人固不幸，能还谁尔拘。何事原巨先，遂使轻侠徒。